Manises tanca el projecte europeu ‘ThisPLACED’ amb la Festa Internacional de la Ceràmica 2024
15 de juliol de 2024

· El festival itinerant ‘Desplaçats’ ha presentat els resultats de les creacions que les i els artistes han realitzat després de les quatre residències del programa

Manises, 15 de juliol de 2024.- L’Ajuntament de Manises ha tancat, amb el festival itinerant Desplaçats, la seua participació en el projecte europeu ThisPLACED, cofinançat per la Unió Europea en el marc del programa Europa Creativa i en el qual han participat quatre regions d'Europa d'Itàlia, Polònia, Sèrbia i Espanya, coincidint amb la Festa Internacional de la Ceràmica de Manises, celebrada el cap de setmana del 13 i 14 de juliol de 2024.

L'alcalde de Manises i responsable de Projectes Europeus, Javier Mansilla Bermejo, ha assegurat que, “com no podia ser d'una altra manera, la Festa Internacional de la Ceràmica de Manises era el millor escenari per a posar el fermall d'or a aquesta iniciativa en la qual han conviscut diferents artistes de quatre països que treballen en diferents disciplines i amb estils molt diversos”.

El festival itinerant Desplaçats, en el context de la Festa Internacional de la Ceràmica de Manises, ha presentat els resultats de les creacions que les i els artistes han realitzat després de les seues experiències en les quatre residències de ThisPLACED. S'han donat a conéixer i s'han posat en valor les quatre regions participants mitjançant les diferents expressions artístiques, així com s'ha interactuat amb les persones visitants de la Festa Internacional de la Ceràmica mateix per a identificar elements culturals representats en les obres d'art.

La primera residència va ser al setembre de 2023 a Vila Nappi, Polverigi, a la regió de Le Marche a Itàlia; la segona va tindre lloc a la regió de Baixa Silèsia, Polònia, i es va desenvolupar a través de la Fundació per a la Protecció del Paisatge - FOK, que opera en aquesta regió. La tercera residència va ser a la regió de Vojvodina, Sèrbia. Es va realitzar a través de Kulturanova, una associació que s'ocupa del patrimoni cultural i mediambiental de la plana agrícola al llarg del Danubi. I, finalment, el cicle de residències es va tancar a Manises al mes de desembre de 2023, quan les i els artistes participants van conéixer les particularitats de la població, tant culturals, patrimonials com a naturals.

El projecte ThisPLACED té com a objectiu crear i promoure imaginaris culturals perifèrics i infravalorats, típics d'algunes zones poc conegudes d'Europa, amb el propòsit de potenciar una narrativa més autèntica d’aquests llocs. La producció artística juga un paper essencial, ja que el programa pretén posar en valor aquestes regions mitjançant la creació de xarxes internacionals, la cooperació mútua i l'intercanvi intercultural en l'àmbit de les arts i la cultura.